google/wiki40b huggingface dataset:
ทายกรรมที่ไม่เป็นไปตามกฎของเมนเดล

การถ่ายทอดลักษณะทางพันธุกรรมที่ไม่เป็นไปตามกฎของเมนเดล หรือ ทายกรรมที่ไม่เป็นไปตามกฎของเมนเดล (อังกฤษ: Non-Mendelian inheritance) เป็นคำทั่วไปใช้กล่าวถึงแบบแผนการถ่ายทอดลักษณะทางพันธุกรรมใดๆ ที่ไม่กระจุกตัวอยู่ในประชากรตามกฎของเมนเดล กฎของเมนเดลที่กล่าวถึงนี้อธิบายการถ่ายทอดลักษณะทางพันธุกรรมที่เชื่อมโยงกับยีนหนึ่งๆ ยีนเดียว (single gene) บนโครโมโซมในนิวเคลียส ถ้าเป็นการถ่ายทอดลักษณะทางพันธุกรรมที่เป็นไปตามกฎของเมนเดล พ่อและแม่แต่ละคนจะส่งต่ออัลลีลอย่างหนึ่งในสองอย่างที่มีเพื่อถ่ายทอดลักษณะ ถ้าสามารถทราบถึงจีโนไทป์ (ลักษณะพันธุกรรม) ของพ่อและแม่ได้ จะสามารถใช้กฎของเมนเดลทำนายอัตราการกระจายของฟีโนไทป์ (ลักษณะปรากฏ) ที่คาดว่าจะพบในประชากรรุ่นลูกได้ ทั้งนี้ มีหลายๆ สถานการณ์ ที่ทำให้สัดส่วนของฟีโนไทป์ที่พบในรุ่นลูก ไม่เป็นไปตามที่ทำนายไว้ เช่นนี้จึงเรียกว่า "ไม่เป็นไปตามกฎของเมนเดล"
โรจู

โรจู (老中) หรือแปลเป็นภาษาไทยว่า ผู้อาวุโส (Elder) เป็นตำแหน่งขุนนางชั้นสูงสุดใน รัฐบาลโชกุนโทะกุงะวะ แห่ง ยุคเอะโดะ โดยแต่งตั้งจาก ไดเมียว (Daimyō) ที่มีที่ดินระหว่าง 25,000 – 50,000 โคคุ
แต่เดิมในยุคโชกุน 2 คนแรกคือ โชกุนอิเอะยะซุ และ โชกุนฮิเดะตะดะ มีตำแหน่งโรจูเพียงแค่ 2 คนต่อมาได้เพิ่มเป็น 5 คนก่อนจะปรับลดลงมาเหลือ 4 คน
ต่อมาในสมัย โชกุนสึนะโยชิ ได้มีการลดอำนาจของโรจูลงพร้อมกับตั้งตำแหน่ง ไทโร (Tairō) ขึ้นมามีอำนาจเหนือโรจูแทน
มิเชล วอกอร์ด

ประวัติ

มิเชล วอกอร์ด (ชื่อเล่น: มิเชล) เกิดในประเทศนอร์เวย์เมื่อวันที่ 7 มีนาคม พ.ศ. 2523 เธอเป็นชาวนอร์เวย์ ที่มีผลงานในประเทศไทย ภายใต้สังกัดกรีนบีนส์ ในเครือแกรมมี่ เธอได้รับรางวัลในฐานะที่เป็นนางแบบถ่ายแบบนิตยสารวัยรุ่น "The Boy" ปี 1995 หลังจากนั้นก็ได้แสดงมิวสิควีดีโอของสังกัดแกรมมี่ จึงได้เซนต์สัญญากับทางค่าย และได้เป็นศิลปินในเวลาต่อมา
ต่อมาเธอได้ถูกคัดเลือกให้เป็นหนึ่งในวงดนตรีวัยรุ่น ทีนเอจเกรดเอ (Teen 8 Grade A) มีสมาชิกทั้งหมด 8 คน หลังจากได้แยกตัวกันและได้มารวมตัวกับเพื่อนอีก 4 คน มาเป็น วงแจมป์ และสร้างชื่อเสียงให้กับเธอเป็นอย่างมาก
ด้านการศึกษา จบการศึกษาระดับมัธยมศึกษา (ม.1-ม.6) โรงเรียนนานาชาติบางกอกพัฒนา (Bangkok Patana International School) และสำเร็จการศึกษาระดับปริญญาตรี คณะนิเทศศาสตร์ มหาวิทยาลัยอัสสัมชัญ

งานเพลง

วงทีนเอจเกรดเอ ประกอบสมาชิกทั้งหมด 8 คน(ชาย 4 หญิง 4) ได้แก่ ปอ ภัคพร, เจนนี่ เจนนิเฟอร์, แอนนา อิสราภรณ์, มิเชล วอกอร์ด, เวย์ ปริญญา, ทีน สราวุฒิ, เอ๊กซ์ ฐิติ และ เต๊ะ ศตวรรษ เปิดตัวอย่างเป็นทางการเมื่อต้นปีพ.ศ. 2541 โดยออกอัลับ้มชุดเดียวคือ "Teen 8 Grade A" เพลงที่มิเชลได้ร่วมขับร้องได้แก่ ไปด้วยคน, ของใคร, ขอบคุณ (เป็นเพราะเธอ) เป็นต้น
วงแจมป์ ภายใต้สังกัดกรีนบีนส์ ในเครือแกรมมี่ ประกอบศิลปินทั้ง 4 คน ได้แก่ ภัคพร ภูวะปัจฉิม (ปอ), เจนนิเฟอร์ โปลิตานนท์ (เจนนี่), อิสราภรณ์ จันทรโสภาคย์ (แอนนา) และ มิเชล วอกอร์ด ออกอัลบั้มเต็มจำนวน 2 อัลบั้มด้วยกันคือ อัลบั้มแจมป์ และอัลบั้มบังอรเอาแต่แดนซ์ 
ภายหลังจากที่ทุกคนในวงได้แยกย้ายกันไปทำงานของตนแล้ว ด้านมิเชลเป็นนางแบบ และเป็นวีเจ ในประเทศไทย และมีผลงานออกมาอีกมากมาย
ข้าวไรซ์เบอร์รี

ข้าวไรซ์เบอร์รี่ (อังกฤษ: Riceberry) เป็นข้าวเจ้า ไม่ไวแสง เมล็ดข้าวกล้องมีสีม่วงเข้ม เป็นสายพันธุ์ที่พัฒนาขึ้นมาใหม่โดยการผสมข้ามพันธุ์

คุณค่าทางโภชนาการในข้าวกล้อง

คุณค่าทางโภชนาการ ในรำข้าวไรซ์เบอร์รี่มีแอนโทไซยานิน(Anthocyanin) ในระดับความเข้มข้น 15.7 มก./100กรัม รำข้าวไรซ์เบอร์รี่ มีค่า ORAC ถึง 400 Trolox eq./g  งานวิจัยล่าสุดพบว่าในรำข้าวไรซ์เบอร์รี่ มีสารออกฤทธิ์ต้านเซลล์มะเร็ง Lupeol  และสารอื่นๆ ที่กำลังอยู่ในระหว่างการสกัด  นับเป็นครั้งแรกที่มีรายงานการค้นพบ Lupeol ในข้าว ในส่วนของน้ำมันรำข้าวบีบเย็น เมื่อเทียบกับน้ำมันงาแบบหีบเย็น  มี beta-carotene อยู่ถึง 23 µg/g และ lutein 14-15µg/g (ไม่มีในน้ำมันงา) พร้อมทั้ง gamma-oryzanol 135 µg/g  โดยมีค่า ORAC อยู่ที่ 215 µmol Trolox/g   จากการทดสอบคุณสมบัติของสารสกัดจากรำข้าวไรซ์เบอร์รี่ ในการต่อต้านเซลล์มะเร็ง 3 ชนิด คือเซลล์มะเร็งลำไส้ใหญ่ (Caco-2)  เซลล์มะเร็งเต้านม (MCF-7) และเซลล์มะเร็งเม็ดเลือดขาว (HL-60) พบว่า สารสกัด ทั้งชนิดไม่สกัดน้ำมันออก (DCM fraction) และชนิดที่สกัดน้ำมันออกไปบ้าง (MeOH fraction) ให้ผลยับยั้งเซลล์มะเร็งทั้ง 3 ชนิดได้อย่างมีนัยสำคัญ โดยเฉพาะสารสกัดจาก DCM fraction ให้ผลที่ดีกว่าสารสกัดจาก MeOH fraction  และเซลล์มะเร็งในเม็ดเลือดขาว มีความไวต่อการถูกชักนำให้เกิดการตาย ภายหลังการได้รับสารสกัดได้เร็วที่สุด ข้อมูลดังกล่าวแสดงให้เห็นว่า รำข้าวไรซ์เบอร์รี่เป็นแหล่งของสารออกฤทธิ์ต้านมะเร็ง
จังหวัดอาเจะฮ์

ประวัติศาสตร์

อาเจะฮ์เคยเป็นรัฐอิสระที่มีบทบาททางการค้าและการเดินเรือระหว่างประเทศ อาเจะฮ์เริ่มรับศาสนาอิสลามจากชวาในราวพุทธศตวรรษที่ 13 และได้สถาปนาการปกครองแบบสุลต่านขึ้นที่เมืองบันดาอาเจะฮ์ อาเจะฮ์มีอำนาจมากในสมัยสุลต่านอาลี มูตคายัต ซะห์ ที่ครองราชย์ระหว่าง พ.ศ. 2057 – 2073 ที่ได้ทำให้อาเจะฮ์เป็นศูนย์กลางทางการค้าแทนมะละกาที่ถูกโปรตุเกสโจมตี เมื่อ พ.ศ. 2044 และพระองค์ยังทำสงครามต่อต้านโปรตุเกสที่พยายามเข้ายึดครองเมืองปาไซ และได้ขยายอำนาจเข้าครอบครองดินแดนส่วนอื่นของสุมาตรา และบางส่วนในคาบสมุทรมลายู ยุคทองของอาเจะฮ์ที่มีความรุ่งเรืองมากตชคือในสมัยสุลต่านอิสกันดาร์ มุดา ที่ข้ามไปยึดครองยะโฮร์และเปรักได้ และกลายเป็นศูนย์กลางของศาสนาอิสลามในเอเชียตะวันออกเฉียงใต้ ที่เรียกว่า ประตูทางตะวันออกที่เปิดสู่มักกะฮ์
อาเจะฮ์เริ่มตกต่ำลงหลังจากเนเธอร์แลนด์เข้ามายึดครองมะละกาเมื่อ พ.ศ. 2184 ประกอบกับในอาเจะฮ์มีความขัดแย้งระหว่างขุนนางท้องถิ่นกับสุลต่าน เนเธอร์แลนด์เข้ามาแทรกแซงโดยสนับสนุนให้ชาวมีนังกาเบาแยกตัวออกมาจากอาเจะฮ์ รัฐทางคาบสมุทรมลายู เช่น ยะโฮร์ก็เริ่มแข็งข้อกับอาเจะฮ์ และได้รับผลกระทบจากการเข้าครอบครองปีนังและสิงคโปร์ของอังกฤษ ทำให้อิทธิพลทางการเมืองและเศรษฐกิจของอาเจะฮ์ลดลง
ในที่สุดเนเธอร์แลนด์ได้ทำสงครามอาเจะฮ์เพื่อยึดอาเจะฮ์เป็นอาณานิคม การสู้รบเริ่มขึ้นใน พ.ศ. 2416 และยึดเมืองบันดาอาเจะฮ์ได้ใน พ.ศ. 2420 แต่ก็ยังคงสู้รบแบบกองโจรต่อไป แม้ว่าสุลต่านจะยอมจำนนใน พ.ศ. 2446 เมื่อสงครามโลกครั้งที่สองสิ้นสุดลง และอินโดนีเซียได้รับเอกราช แต่อาเจะฮ์ก็ยังมีการปฏิวัติต่อต้านรัฐบาลกลางระหว่าง พ.ศ. 2496–2502 นำโดยพวกอูลามา แม้จะมีสถานภาพเป็นเขตการปกครองพิเศษตั้งแต่ พ.ศ. 2502 แต่ก็ยังมีกองกำลังที่ต้องการแยกตัวเป็นอิสระคือขบวนการอาเจะฮ์เสรีจนถึง พ.ศ. 2548
ปัจจุบันจังหวัดอะเจะฮ์เป็นจังหวัดเดียวที่บังคับใช้กฎหมายชารีอะห์ ซึ่งเป็นส่วนหนึ่งของข้อยินยอมจากรัฐบาลกลาง
อนันตา แอนิเมชั่น

ประวัติ

อนันตา เริ่มดำเนินการสร้างเมื่อ ปี พ.ศ. 2552 แล้วเสร็จและฉายในเดือน ธันวาคม พ.ศ. 2557 รวมระยะเวลาสร้าง 5 ปี

เรื่องย่อ

เมื่อหินศักดิ์สิทธิ์ที่ตกมาจากฟากฟ้าได้ตกไปอยู่ในการครอบครองของ "อวันตีนคร" ทำให้หลายหัวเมืองก่อสงครามแย่งชิงหินศักดิ์สิทธิ์ เพราะหวังในอิทธิฤทธิ์ปาฏิหาริย์ของหินที่จะบันดาลความสุขให้กับผู้ที่ได้ครอบครอง พระราชาแห่งอวันตีนคร ถูกลอบปรงพระชนม์จากการสมคบคิดของนางสนมเอกและบิดา พระมเหสีและเจ้าหญิงสิสิรา พระราชธิดาแห่งอวันตีนคร ถูกโยนความผิดและกล่าวหาว่าเป็นผู้วางยาพระราชา
อนันตา เจ้าชายหนุ่ม จำต้องกลายเป็นผู้กอบกู้อวันตีนครเพื่อให้กลับคืนมาสู่ความสงบ และเพื่อล้างมลทินให้กับพี่สาวและมารดา ทั้ง 3 จึงได้หนีออกจากพระราชวังโดยได้รับความช่วยเหลือจากทหารกล้า นามว่า อลันเดส และเหล่าองค์รักษ์ผู้ภักดี

แก่นของเรื่อง

แก่นเรื่องของภาพยนตร์ “อนันตา” ผู้สร้างแฝงแง่คิดคำสอนเกี่ยวกับพุทธศาสนา โดยสื่อผ่านตัวการ์ตูนที่ลงแรงกายแรงใจ ในการวาดออกมาทีละแผ่น ด้วยความตั้งใจเป็นระยะเวลาหลายปี เพื่อให้ได้มาซึ่งภาพยนตร์แอนิเมชั่น 2D เรื่องนี้ที่ช่วยเผยแพร่คำสอนและเติมความหวังในการต่อสู้กับปัญหาต่างๆ ให้กับเยาวชนและบุคคลทั่วไป นี่อาจจะเป็นภาพยนตร์ที่สร้างกำลังใจ และสร้างแรงผลักดันให้ใครหลายๆคนที่ล้มแล้วกล้าที่จะลุกขึ้นสู้อีกครั้ง
รัชนก ศรีโลพันธุ์

ประวัติ

รัชนก ศรีโลพันธุ์  มีชื่อเล่นว่า นก เกิดเมื่อวันที่ 6 ตุลาคม พ.ศ. 2525  เป็นบุตรเกษตรกรสวนแตงชาว  อำเภอร่อนพิบูลย์ จังหวัดนครศรีธรรมราช ก่อนจะมาเป็นนักร้องอาชีพ และออกผลงาน เธอเคยคว้าตำแหน่งชนะเลิศ การประกวดร้องเพลงลูกทุ่ง ชิงถ้วยพระราชทาน สมเด็จพระเทพรัตนราชสุดา สยามบรมราชกุมารี ปี 2546 เธอมาพักอาศัยและร้องเพลงกับวงดนตรีอิเล็กโทนเล็กๆของ อ.ประสพสุข รัตนสุภา ตั้งแต่สมัยเรียนอยู่ชั้น ม.5 ที่ โรงเรียนกัลยาณีศรีธรรมราชเพื่อหาเงินส่งตัวเองเรียนจนจบการศึกษาระดับปริญญาตรี จากคณะเทคโนโลยีและการจัดการ มหาวิทยาลัยสงขลานครินทร์ วิทยาเขตสุราษฎร์ธานี
หลังการปลุกปั้นอยู่นานถึง 2 ปีของครูเพลงชื่อดังแห่งยุคอย่าง ครูสลา คุณวุฒิ ผู้ชักนำรัชนกเข้าสู่ค่าย แกรมมี่ โกลด์เมื่อได้เห็นแววจากการประกวด เธอก็จึงได้ผลมีงานชิ้นแรก คือ "เขียนฝันไว้ข้างฝา" ออกมา โดยตอนแรก มีการบันทึกเสียง 4-5 เพลง เพื่อนำไปสุ่มสำรวจความนิยมของแฟนๆทางภาคใต้ เพราะทางแกรมมี่โกลด์ หวังจะให้เธอเป็นนักร้องสำเนียงใต้อีกคนหนึ่ง ตามแบบ ดวงจันทร์ สุวรรณี ที่ได้สร้างชื่อจากเพลง "โชว์เบอร์ไม่โชว์ใจ" มาแล้ว แต่เมื่อร่อนแผ่นร่อนเพลงกันไปสักพักหนึ่ง จึงเปลี่ยนแผนมาให้เธอร้องสำเนียงลูกทุ่งทั่วไปตามแนวถนัดของเธอ 
นอกจากเพลง "เขียนฝันไว้ข้างฝา" ที่เป็นเพลงเอก และเพลง "ขอเจ็บครึ่งใจ" ที่ได้รับความนิยม เพลงที่น่าสนใจอีกเพลงก็คือ "เพลงรอที่พุมเรียง" ซึ่งเป็นเพลงแก้ของ "นิราศรักพุมเรียง" ที่ สาริกา กิ่งทอง นักร้องสาวหัวใจชายจากแดนใต้อีกคน เคยขับร้องไว้เมื่อหลายสิบปีก่อน โดยเพลงนี้ ครูจูเลี่ยม กิ่งทอง บิดาของ สาริกา กิ่งทอง ซึ่งประพันธ์ทั้งคำร้องและทำนอง "นิราศรักพุมเรียง" ได้ฝากฝีมือประพันธ์เพลงแก้คือ "เพลงรอที่พุมเรียง" ไว้ก่อนที่จะเสียชีวิต นอกจาก ครูเพลง 2 ท่านดังกล่าวแล้ว ผู้ที่ร่วมเขียนเพลงให้รัชนก ก็ยังมีทั้ง วสุ ห้าวหาญ ซอ พีระวัตร และ ชัย มหาชน 
งานเพลงชุดแรกของรัชนก ไม่ได้ออกมาในแนวลูกทุ่งสำเนียงใต้ตามสมัยนิยม หากแต่เป็นลูกทุ่งสำเนียงทั่วไป อัลบั้มชุดที่ 2 ออกมาในแนวลูกทุ่งเพื่อชีวิตสำเนียงใต้ ได้รับความนิยมเป็นอย่างสูง ผลงานเพลง ฝนตกในทะเล กลายเป็นงานเพลงที่เป็นตัวแทนของเธอ สื่อถึงสาวใต้ที่มีความรัก และมีวิถีชีวิตอยู่กับท้องทะเล และจากการที่เธอเป็นคนน่ารัก อัธยาศัยดี สามารถพูดได้หลายสำเนียง ทำให้เธอเป็นที่รักของแฟนเพลงทั่วประเทศ
ปริญญา พานแก้ว

ประวัติ

ปริญญา พานแก้ว เป็นนักกีฬาจากโรงเรียนบดินทรเดชา (สิงห์ สิงหเสนี)
กงล้ออธิษฐาน

กงล้ออธิษฐาน (ทิเบต: འཁོར་, Wylie: 'khor) เป็นวัตถุสำหรับประกอบศาสนกิจของศาสนาพุทธแบบทิเบต มีลักษณะเป็นล้อหมุนทรงกระบอก อาจทำด้วย โลหะ, ไม้ หรือ หิน ตามแต่ลักษณะการใช้งาน ผื้นผิวรอบทรงกระบอกจารึกมนต์แห่งกรุณา ที่ว่า โอม มณิปทฺเม หูม (สันสกฤต: ओं मणिपद्मे हूं) ซึ่งตามประเพณีของชาวพุทธทิเบตแล้ว การหมุนกงล้อดังกล่าวมีผลเท่ากับการสวดมนต์ด้วยปากเปล่า
ชาวทิเบตเชื่อว่าทุกครั้งที่กงล้อนี้หมุนหนึ่งรอบ เท่ากับเป็นการสวดมนต์ได้หนึ่งจบ ดังนั้นผู้ที่ทำการสวดมนต์และหมุนกงล้ออธิษฐานไปพร้อม ๆ กัน จะเป็นตัวช่วยเพิ่มพูนบุญกุศล ชำระบาปกรรม ด้วยกรรมดี กงล้ออธิษฐานนี้มีอยู่ด้วยกันหลายขนาด ทั้งขนาดใหญ่ที่ต้องออกแรงหมุน หรือ กงล้อเล็กๆ ที่สามารถถือไว้ในมือได้ และใช้เชือกช่วยผ่อนแรงในการหมุน กงล้อบางอันจะถูกแขวนอยู่กลางอากาศหรือลอยอยู่ในน้ำ ซึ่งทำให้สามารถหมุนได้ แต่วัดบางแห่งก็จะเป็นกงล้อหินตามสถานที่ศักดิ์สิทธิ์ หรือวัดบางแห่งจะมีกงล้ออธิษฐานแบบที่เรียงเป็นแนวยาวไปบนราวไม้ตลอดแนวทางเดิน
โรงเรียนบางดีวิทยาคม

ประวัติ

ในปีการศึกษา 2537 สำนักงานสามัญศึกษาจังหวัดตรังได้จัดตั้งให้โรงเรียนบางดีวิทยาคมเป็นสาขาของโรงเรียนสามัคคีศึกษา เปิดสอนในระดับมัธยมศึกษาตอนต้น โดยใช้ที่สาธารณประโยชน์ของตำบลบางดี จำนวน 40 ไร่ ในขณะนั้นโรงเรียนยังไม่ได้รับการสนับสนุนงบประมาณในการก่อสร้างอาคาร จึงได้ใช้สถานที่อาคารศูนย์เยาวชนตำบลบางดี และได้คณะครูอาจารย์จากโรงเรียนสามัคคีศึกษามาช่วยสอน โดยมีนายวิชิต เนาสุวรรณ์ ผู้ช่วยผู้อำนวยการโรงเรียนสามัคคีศึกษาเป็นผู้ดูแล มีนักเรียน 47 คน จากนั้นนักเรียนเพิ่มขึ้นทุกปี ในปีการศึกษา 2540 สำนักงานสามัญศึกษาจังหวัดตรังได้มอบหมายให้ นายวรวุธ น้ำผุด อาจารย์ 2 ระดับ 7 โรงเรียนสามัคคีศึกษามาเป็นผู้ดูแลโรงเรียนแทนนายวิชิต เนาสุวรรณ์
วันที่ 10 สิงหาคม พ.ศ. 2540 กรมสามัญศึกษาได้ประกาศจัดตั้งให้เป็นโรงเรียนบางดีวิทยาคม โดยแต่งตั้งให้ นายวรวุธ น้ำผุด เป็นครูใหญ่ บรรจุและแต่งตั้งครูอาจารย์ มาร่วมพัฒนาอีก 5 คน โรงเรียนได้พัฒนาเรื่อยมาทั้งด้านอาคารสถานที่และจำนวนนักเรียน จนถึงปีการศึกษา 2545 ได้เปิดสอนในระดับมัธยมศึกษาตอนปลาย รับนักเรียนชั้นมัธยมศึกษาปีที่ 4 เข้าเรียนปีแรก จำนวน 32 คน และในปัจจุบันเปิดสอนจนถึงระดับมัธยมศึกษาปีที่ 6 คน มีบุคลากรทั้งครูและผู้บริหาร 20 คน นักการ 2 คน โดยนายสมบูรณ์ ธนากรรฐ์ ได้ย้ายมารับตำแหน่งผู้อำนวยการโรงเรียนคนที่ 2 เมื่อเดือนธันวาคม พ.ศ. 2551

ตราสัญลักษณ์ประจำโรงเรียน

เสมาธรรมจักรครอบดอกบัว ด้านล่างมีแพรแถบมีข้อความว่า โรงเรียนบางดีวิทยาคม ซึ่งสัญลักษณ์เสมาธรรมจักร ครอบดอกบัว หมายถึง ความรู้ดี ประพฤติดี มีคุณธรรม

ปรัชญาประจำโรงเรียน

ปญฺา โลกสมิ ปชฺโชโต  ปัญญาเป็นแสงสว่างในโลก

คำขวัญประจำโรงเรียน

เลิศล้ำคุณธรรม สร้างสรรค์วินัย ใฝ่ใจศึกษา มุ่งพัฒนาชีวิต
ต้นไม้ค้นหาไตรภาค

ในวิทยาการคอมพิวเตอร์ ต้นไม้ค้นหาไตรภาค (อังกฤษ: ternary search tree) เป็นทรัยประเภทหนึ่งซึ่งมีการจัดเรียงบัพแบบที่คล้ายกับต้นไม้ค้นหาทวิภาค แต่มีบัพลูกสามบัพแทนที่จะมีสองบัพ ต้นไม้ค้นหาไตรภาคสามารถใช้เป็นโครงสร้างแผนที่สัมพันธ์ที่มีความสามารถค้นหาสายอักขระแนวเดิม อย่างไรก็ดี ต้นไม้ค้นหาไตรนามใช้พื้นที่มีประสิทธิภาพกว่าเมื่อเทียบกับต้นไม้เติมหน้ามาตรฐานแต่มีความเร็วช้ากว่า การใช้ต้นไม้ค้นหาไตรภาคทั่วไป เช่น การตรวจสอบตัวสะกดและการเติมคำอัตโนมัติ

การดำเนินการของต้นไม้ค้นหาไตรภาค

•    ตัวชี้ซ้ายชี้ไปที่โหนดที่มีค่าต่ำกว่าค่าในโหนดปัจจุบัน (LEFT NODE)
•    ตัวชี้ที่เท่ากันชี้ไปที่โหนดที่มีค่าเท่ากับค่าในโหนดปัจจุบัน (MID NODE or EQUAL NODE)
•    ตัวชี้ด้านขวาชี้ไปที่โหนดที่มีค่ามากกว่าค่าในโหนดปัจจุบัน (RIGHT NODE)

ตัวอย่าง

c
                                              / | \
                                             a  u  h
                                            |  |  | \
                                            t  t  e  u
                                          /  / |   / |
                                         s  p  e  i  s
จากกราฟนี้แสดงให้เห็นแต่ละโหนดที่ถูก insert หรือเพิ่มเข้ามาเป็นโครงสร้างของ TST โดยมีการเพิ่มข้อมูล "cute","cup","at","as","he","us" and "i" ตามลำดับ โดยข้อมูลที่ถูกเพิ่มเข้ามาก่อนนั้นจะเป็นกราฟ tree ที่อยู่ในตำแหล่งตรงกลาง และข้อมูลลำดับถัดไปหากลำดับตัวอักษรมีค่าน้อยกว่า parent node ก็จะเป็นกราฟ child node ที่อยู่ซ้ายมือ เช่นเดียวกันหากข้อมูลที่เพิ่มเข้ามามีค่าลำดับตัวอักษรมากกว่า parent node ก็จะอยู่ child node ขวามือ

CODE(PYTHON)

คุณสมบัติของโหนด
class Node:
    def __init__(self, data):
        self.data = data
        self.end = False
        self.left = None
        self.mid = None
        self.right = None
    def print_(self):
        return ''.join(['[', self.data,
                        ('' if not self.end else ' <end>'),
                        ('' if self.left is None else ' left: ' + self.left.print_()),
                        ('' if self.mid is None else ' mid: ' + self.mid.print_()),
                        ('' if self.right is None else ' right: ' + self.right.print_()), ']'])
การเพิ่มข้อมูล
def add(self, node, string):
    if len(string) == 0:
        return node
    head = string[0]
    tail = string[1:]
    if node is None:
        node = Node(head)
    if head < node.data:
        node.left = self.add(node.left,string)
    elif head > node.data:
        node.right = self.add(node.right,string)
    else:
        if len(tail) == 0:
            node.end = True
        else:
            node.mid = self.add(node.mid, tail)
    return node
การค้นหาข้อมูล
def search(self, node, string):
    if node is None or len(string) == 0:
        return False
    head = string[0]
    tail = string[1:]
    if head < node.data:
        return self.search(node.left, string)
    elif head > node.data:
        return self.search(node.right, string)
    else:
        if len(tail) == 0 and node.end:
            return True
        return self.search(node.mid, tail)
เธอสุดแสบที่แอบรัก

เนื้อเรื่อง

อาดาจิ โมโมะ นักเรียนม.ปลายชั้นปีที่ 1 เนื่องจากเธอเป็นคนดำง่ายและตอนม.ต้นเธออยู่ชมรมว่ายน้ำ ทำให้ผิวของเธอเป็นสีแทน และผมก็ถูกคลอรีนกัดจนเป็นสีแดง ทำให้โมโมะจังถูกเพื่อนร่วมห้องมองว่าเป็นผู้หญิงไม่ดี และจำต้องยอมทนต่อการถูกนินทาว่าเป็นผู้หญิงง่ายๆ มีความสัมพันธ์กับผู้ชายมากมาย เพื่อนเพียงคนเดียวของเธอคือคาชิวากิ ซาเอะ ซึ่งจริงๆแล้วซาเอะคือตัวการในการปล่อยข่าวลือแย่ๆเกี่ยวกับโมโมะเพราะเธออิจฉา โมโมะคบกับโทจิ สมาชิกทีมเบสบอลผู้มีนิสัยเงียบขรึม แต่นั่นก็ทำให้ซาเอะจอมมารยาก็เล็งเป้าหมายไปที่โทจิด้วย ชีวิตของโมโมะยิ่งยุ่งยากมากขึ้นเมื่อรู้จักกับ โอคายาซึ ไคริ เด็กหนุ่มจอมกะล่อนและเจ้าชู้ผู้มีวาทะปากเป็นเลิศ และอยากจะได้โมโมะจังเป็นของตัวเองเหมือนกัน และเขาบอกโมโมะว่าเธอได้เคยช่วยเขาจากการจมน้ำ ในช่วงฤดูร้อนก่อนเปิดเทอมม.ปลาย 
เรื่องต่างๆยิ่งยุ่งยากมากขึ้นเมื่อซาเอะตั้งใจให้โมโมะจังเดือดร้อน จึงได้กระจายข่าวลือเกี่ยวโมโมะและไคริออกไป ข่าวลือว่าทั้งสองจูบกันเป็นเรื่องจริง แต่เป็นนั่นเพราะไคริฉวยโอกาสระหว่างที่โมโมะจังกำลังช็อค ขณะที่โทจิเข้าโรงพยาบาล ซาเอะพยายามหว่านล้อมให้โทจิเลิกกับโมโมะ แต่ไคริได้สืบรู้เรื่องที่ซาเอะได้แต่งขึ้นทั้งหมด และได้ช่วยให้โทจิตาสว่าง โทจิช่วยโมโมะจากการถูกคนในห้องกลั่นแกล้งเนื่องจากมารยาและเรื่องแต่งของซาเอะ โทจิได้บอกความจริงแก่ทุกคนว่าเขาและโมโมะจังคบกันอยู่ คนในห้องได้รู้ความจริงได้ขอโทษโมโมะจังและรังเกียจซาเอะ โทจิและโมโมะกลับมาคืนดีกันดังเดิม แต่ซาเอะก็ได้เข้ามาก่อกวนอีกครั้ง โดยได้วางยาโมโมะจังไปให้ผู้ชายเปิดซิงและนำรูปของถ่ายของโมโมะจังมาข่มขู่โทจิ โทจิจำใจต้องเลิกกับโมโมะจังเพื่อปกป้องเธอ โมโมะจังเสียใจมากในตอนแรกเพราะไม่รู้ว่านี่ก็เป็นแผนการของซาเอะ โมโมะมีไคริคอยปลอบใจอยู่ข้างๆ ทำให้โมโมะเริ่มหันไปชอบไคริมากขึ้นจากที่ตอนแรกคิดว่าน่ารำคาญ และได้ตกลงคบกันในที่สุด หลังจากที่โมโมะจังรู้ความจริงว่าทำไมโทจิถึงได้เลิกกับเธอ ทำให้เธอต้องเลือกระหว่างโทจิกับไคริ ปัญหาใหม่ผุดขึ้นมาพร้อมๆกับรักสามเศร้าที่ทวีความเครียดขึ้น
และยังมีเรื่องราวต่อในภาคพิเศษของซาเอะอีก 3 เล่ม

ภาพยนตร์

ภาพยนตร์ไลฟ์แอคชั่นในชื่อเดียวกัน กำกับโดย Koji Shintoki เข้าฉายที่ญี่ปุ่นในวันที่ 20 พฤษภาคม 2017 ยามาโมโตะ มิซึกิ รับบทเป็น อาดาจิ โมโมะ, อิโนโอะ เคย์ รับบทเป็น โอคายาซึ ไคริ, แมคเคนยู รับบทเป็น โทจิ, นากาโนะ เมย์ รับบทเป็น คาชิวากิ ซาเอะ, โมโตะคาริยะ ยุอิกะ รับบทเป็น อากิ มิซาโอะ, มิคามิ เคนเซย์ รับบทเป็น โอคายาซึ เรียว และ คิคุตะ ไดซึเกะ รับบทเป็น จิโกโร่ เพลงธีมหลักคือเพลง Call Me Maybe โดย Carly Rae Jepsen

การรองรับ

หนังสือการ์ตูนมียอดขายกว่า 13 ล้านเล่ม ในปี 1999 เธอสุดแสบที่แอบรักชนะรางวัล Kodansha Manga Award สาขาการ์ตูนโชโจ
จรัลธาดา กรรณสูต

ประวัติ

จรัลธาดา กรรณสูต หรือที่รู้จักในนาม ดร.จรัลธาดา กรรณสูต เกิดเมื่อวันที่ 22 สิงหาคม พ.ศ. 2492 เป็นบุตรชายของนายปรีดา กรรณสูต อดีตอธิบดีกรมประมงและอดีตรัฐมนตรีว่ากระทรวงเกษตรและสหกรณ์ ในสมัยรัฐบาลพลเอกเกรียงศักดิ์ ชมะนันทน์ กับหม่อมราชวงศ์เติมแสงไข รพีพัฒน์ พระธิดาในหม่อมเจ้าไขแสงรพี รพีพัฒน์ และ หม่อมเจ้าเริงจิตร์แจรง อาภากร จรัลธาดาจึงมีศักดิ์เป็นพระปนัดดา (เหลน) ในพระเจ้าบรมวงศ์เธอ กรมหลวงราชบุรีดิเรกฤทธิ์ และพระเจ้าบรมวงศ์เธอ กรมหลวงชุมพรเขตอุดมศักดิ์ 
จบการศึกษาจากคณะประมง มหาวิทยาลัยเกษตรศาสตร์ ก่อนจะเข้ารับราชการที่กรมประมง นอกจากนี้ยังได้รับรางวัลนิสิตเก่าดีเด่นประเภทบริหารภาครัฐ ประจำปี พ.ศ. 2553 จากมหาวิทยาลัยเกษตรศาสตร์
ในปี พ.ศ. 2554 ได้รับพระราชทานเครื่องราชอิสริยาภรณ์ญี่ปุ่น The Order of the Rising Sun,Gold Rays with Neck Ribbon จากสมเด็จพระจักรพรรดิญี่ปุ่น เช่นเดียวกับที่นายปรีดาผู้เป็นบิดาเคยได้รับ
ตลาดมหาชัย

ตลาดมหาชัย เป็นตลาดสดที่มีชื่อเสียงของจังหวัดสมุทรสาคร ตั้งอยู่ริมฝั่งแม่น้ำท่าจีนและก็ตั้งอยู่ใกล้กับป้อมวิเชียรโชฎกศาลหลักเมืองและศาลากลางจังหวัดสมุทรสาคร มีหอนาฬิกาท่าเรือเป็นจุดบอกสถานที่ มีท่าเรือข้ามฝากมหาชัย-ท่าฉลอมที่สามารถข้ามฝั่งไปยังตำบลท่าฉลอมได้ มีสถานีรถไฟที่ใช้เดินทางเข้ากรุงเทพ คือสายมหาชัย-วงเวียนใหญ่ มีท่าเรือ มีท่ารถตู้อยู่ถนนด้านข้างศาลากลางจังหวัด ตลาดสดแห่งนี้เป็นแหล่งจำหน่ายอาหารทะเลนานาชนิด มีจุดพักผ่อนชมวิวคือท่าเรือและเขื่อนศาลเจ้าพ่อหลักเมือง
ส่วน " มหาชัยเมืองใหม่ " เป็นเพียงชื่อหมู่บ้านที่ติดถนนพระราม2 ตั้งอยู่บน ตำบลคอกกระบือ มิใช่ตำบลมหาชัย ซึ่งบางคนเข้าใจผิดคิดว่ามหาชัยเมืองใหม่คือตลาดมหาชัย
พระพุทธเจ้า มหาศาสดาโลก

เนื้อเรื่องย่อ

"พระเจ้าสุทโธทนะ” กษัตริย์ผู้ยิ่งใหญ่แห่งกรุงกบิลพัสดุ์ เป็นพระบิดาของเจ้าชายสิทธัตถะ อยากมีทายาทมาก จึงทำทุกวิถีทางเพื่อให้พระมเหสีมีประสูติกาล เมื่อเจ้าชายสิทธัตถะ ประสูติ ก็ทรงมุ่งหวังให้พระโอรสได้เป็นมหากษัตริย์ที่ยิ่งใหญ่ จึงให้เจ้าชายร่ำเรียนวิชาการรบ กวาดต้อนคนเจ็บคนแก่ออกจากเมือง เพื่อสร้างปราสาท 3 ฤดู ให้เจ้าชายมีแต่ความสุข ไม่พบเจอความทุกข์ใดๆ
ทว่าสุดท้ายแล้วก็ต้องทรงโทมนัส เมื่อเจ้าชายหนีออกผนวชจนได้ และทรงรู้สึกอัปยศ อดสู เมื่อคิดว่าการบิณฑบาตของพระพุทธเจ้า คือ การขอทาน แต่เมื่อพระเจ้าสุทโธทนะได้ทรงสดับรับฟังพระธรรมเทศนา ก็ทรงเกิดความเลื่อมใสศรัทธาในพระพุทธศาสนา บรรลุพระโสดาบัน ประกาศตัวเป็นอุบาสก ก่อนจะบรรลุพระอรหัตผลนิพพาน ในกาลต่อมา

การนำเข้าซีรีส์สู่ประเทศไทย และการระงับการให้รับชม

ในปลายปี พ.ศ. 2556 ปัญญา นิรันดร์กุล เจ้าของบริษัท เวิร์คพอยท์ เอ็นเตอร์เทนเมนท์ จำกัด ได้เดินทางไปทำบุญที่ ประเทศอินเดีย และได้มีทีมงานนำซีรีส์มาให้ ทั้งสองท่านจึงตัดสินใจซื้อลิขสิทธิ์ซีรีส์ทั้งหมด ทั้งเนื้อเรื่อง 54 ตอน และตอนพิเศษ (ตอนที่ 55) แล้วได้นำเอามาให้ทีมพากย์พันธมิตรมาบรรยายเสียงภาษาไทย และนั่นก็ทำให้ชื่อเสียงของทีมพากย์พันธมิตรโด่งดังยิ่งขึ้น แต่ต่อมาก็ได้ถูกลบไป เนื่องจากละครซีรีส์มีเนื้อหาบางส่วนที่บิดเบือนพุทธประวัติ และถูกระงับห้ามโพสต์ลงยทูป

กระแสตอบรับในประเทศไทย

หลังจากละครเรื่องนี้ถูกนำมาออกอากาศจนจบในวันที่ 6 กันยายน พ.ศ. 2558 ทางช่องเวิร์คพอยท์ ได้จัดรายการพิเศษ แฟนพันธุ์แท้ พระพุทธเจ้า มหาศาสดาโลก และมีผู้ชนะคือ คุณธนวินท์ ธรรมกุล (คุณโบท) และต่อมาก็มีเสียงเรียกร้องจากผู้ชมทั่วประเทศว่าอยากชมซ้ำ ทางช่องเวิร์คพอยท์จึงนำมาออกอากาศซ้ำอีกครั้ง ทุกวันจันทร์ - ศุกร์ เวลา 18:20 น. - 19:15 น. ต่อมาทางสหมงคลฟิล์ม ได้ทำดีวีดีออกมาจำหน่าย และมียอดคนสั่งซื้อจำนวนมาก

การนำออกอากาศซ้ำในช่องอื่น

ต่อมาทางช่อง ซีหนัง (Zee TV ที่ออกอากาศในไทย) ได้นำซีรีส์เรื่องนี้มาออกอากาศซ้ำทุกวันเสาร์ - อาทิตย์ 18:50 น. - 19:50 น.
และล่าสุดทางช่อง ช่อง 3 แฟมิลี่ (ช่อง 13) ได้นำซีรีส์เรื่องนี้มาออกอากาศซ้ำทุกวันจันทร์ - ศุกร์ 16:45 น. - 18:00 น. เริ่ม 10 กรกฎาคม 2561
คนครุ่นคิด (รอแด็ง)

ประติมากรรม

ประติมากรรม "คนครุ่นคิด" เดิมชื่อ "กวี" เป็นงานที่จ้างโดยพิพิธภัณฑ์มัณฑนศิลป์ (Musée des Arts Décoratifs) ในกรุงปารีสเพื่อเป็นรูปปั้นสำหรับประตูทางเข้าพิพิธภัณฑ์ รอแด็งได้รับแรงบันดาลใจจากไตรภูมิดันเตของดันเต อาลีกีเอรี และตั้งชื่อประตูว่า "ประตูนรก" ประติมากรรมแต่ละชิ้นเป็นตัวแทนของตัวละครจากมหากาพย์ เดิม "คนครุ่นคิด" ตั้งใจจะให้เป็นดันเต อาลีกีเอรี หน้า "ประตูนรก" ครุ่นคิดถึงมหากาพย์ ในประติมากรรมชิ้นสุดท้าย รูปปั้นเล็กนั่งอยู่เหนือประตูคิดถึงชะตาของผู้อยู่ข้างใต้ ประติมากรรมเป็นรูปเปลือยเพราะรอแด็งต้องการสร้างผู้ที่มีลักษณะเป็นวีรบุรุษทำนองเดียวกับมีเกลันเจโล ที่แสดงให้เห็นทั้งด้านสติปัญญาที่เกิดขึ้นจากความยำเกรงในพระเจ้าและความสามารถทางกวีนิพนธ์
รอแด็งสร้างปูนหล่อขนาดเล็กใน ค.ศ. 1880 รูปใหญ่หล่อเสร็จเมื่อ ค.ศ. 1902 แต่มิได้ตั้งแสดงให้ประชาชนชมจนปี ค.ศ. 1904 ต่อมางานชิ้นนี้ตกไปเป็นของกรุงปารีส และถูกนำไปตั้งอยู่หน้าตึกป็องเตอง (Panthéon) ใน ค.ศ. 1906 และใน ค.ศ. 1922 ก็ถูกย้ายไปหน้าโรงแรมบีรงที่ต่อมาเป็นพิพิธภัณฑ์รอแด็ง
ประติมากรรมชิ้นนี้เป็นชิ้นที่เป็นที่รู้จักกันมากที่สุดชิ้นหนึ่งของรอแด็ง และมักจะใช้เป็นสัญลักษณ์ที่เกี่ยวกับความมีสติปัญญา และต่อมาก็เป็นหัวเรื่องการเสียดสีที่เกิดขึ้นเมื่อรอแด็งยังมีชีวิตอยู่

หล่อเพิ่ม

ประติมากรรม "คนครุ่นคิด" ถูกหล่ออีกห้าสิบรูป และนำไปตั้งหน้าพิพิธภัณฑ์ในหลายประเทศ ขนาดรูปก็ต่างกันไป บ้างก็ใหญ่กว่ารูปเดิม บ้างก็เล็กกว่า
ซาลาแมนเดอร์

ลักษณะและพฤติกรรม

มีรูปร่างส่วนมากมีขา 2 คู่ และมีหาง ลำตัวสั้นและมีกล้ามเนื้อลำตัวลักษณะเป็นปล้องเล็กน้อย บางชนิดที่อาศัยอยู่ในน้ำมีลำตัวเรียวยาวและลดรูปของขา เช่น สกุล Amphiuma, Siren, Oedipina, Pseudobranchus ส่วนมากได้ลดรูปจำนวนชิ้นของกระดูกกะโหลก และตัวเต็มวัยมีขนาดแตกต่างกันมาก คือ ระหว่าง 3 เซนติเมตร จนถึงเกือบ 2 เมตร ตัวเต็มวัยมีบางส่วนอาศัยอยู่บนบก แต่ผสมพันธุ์ในน้ำ แต่บางชนิดก็อาศัยและผสมพันธุ์กันบนบก หรืออาศัยอยู่แต่ในน้ำและผสมพันธุ์กันในน้ำ หรืออาศัยอยู่บนต้นไม้
ซาลาแมนเดอร์ไม่มีช่องหูชั้นกลางและไมมีแผ่นเยื่อแก้วหู โครงสร้างใช้รับฟังเสียงประกอบด้วยกระดูกคอลิวเมลลา และกระดูกโอเพอคิวลัม โครงสร้างทั้ง 2 นี้อาจเป็นกระดูกอ่อนหรือเป็นกระดูกและเชื่อมต่อกับหูชั้นใน กระดูกคอลิวเมลลาใช้รับฟังคลื่นเสียงในอากาศ ส่วนกระดูกโอเพอคิวลัมที่เชื่อมต่อกับกระดูกซูปราสคาพูลาของกระดูกหัวไหล่และกล้ามเนื้อใช้รับฟังคลื่นเสียงคลื่นความถี่ต่ำในอากาศและแรงสะเทือนบนพื้นดิน อย่างไรก็ตามซาลาแมนเดอร์ในหลายวงศ์ก็ไม่มีกระดูกโอเพอคิวลัมและหรือไม่มีกล้ามเนื้อ
มีโครงสร้างทางผิวหนังเหมือนกับสัตว์ครึ่งบกครึ่งน้ำอันดับอื่น รวมทั้งมีต่อมเมือกและต่อมพิษใช้ป้องกันตัว ต่อมเมือกในหลายชนิดทำหน้าที่สังเคราะสารฟีโรโมนเพื่อใช้ดึงดูดเพศตรงข้ามในการเกี้ยวพาราสี ขณะที่ต่อมเมือกของบางวงศ์และบางสกุลจะอยู่รวมกันเป็นกลุ่ม เช่น วงศ์ Plethodontidae และสกุล Notophthalmus
การสืบพันธุ์มีทั้งแบบปฏิสนธิภายในและปฏิสนธิภายนอกร่างกาย ตัววัยอ่อนมีรูปร่างเหมือนวัยรุ่นและตัวเต็มวัย แต่มีเหงือกและมีโครงสร้างของร่างกายบางประการที่เกี่ยวข้องกับการอาศัยอยู่ในน้ำอยู่ เช่น มีครีบหาง มีช่องเปิดเหงือก และไม่มีเปลือกตา ไม่มีกระดูกแมคซิลลา และโครงสร้างเนื้อเยื่อชั้นผิวหนังแตกต่างจากตัวเต็มวัย ซึ่งทั้งหมดนี้จะแปรสภาพเป็นของตัวเต็มวัยเมื่อวัยอ่อนเปลี่ยนรูปร่าง เพดานปากของวัยอ่อนแปรเปลี่ยนสภาพเมื่อเปลี่ยนรูปร่างเช่นเดียวกัน ซึ่งเป็นลักษณะเฉพาะของสัตวครึ่งบกครึ่งน้ำในอันดับนี้

ความสัมพันธ์กับมนุษย์

ซาลาแมนเดอร์และนิวต์ ถูกเรียกชื่อสามัญมาจากสัตว์ประหลาดในเทพปกรณัมกรีก คือ ซาลาแมนเดอร์ ที่เล่ากันว่ามีรูปร่างคล้ายจิ้งจก แต่เมื่ออยู่ในไฟแล้วไม่ตาย ปกติแล้วเป็นสัตว์ที่มนุษย์ไม่ใช้เป็นอาหาร แต่นิยมเลี้ยงเป็นสัตว์เลี้ยง เพราะความน่าสนใจในวงจรชีวิตและหลายชนิดก็มีสีสันสวยงาม และรูปร่างลักษณะที่แปลก โดยชนิดที่ได้รับการยกย่องว่ามีความสวยที่สุด คือ กะท่าง ซึ่งเป็นเพียงชนิดเดียวเท่านั้นที่พบได้ในประเทศไทย โดยเฉพาะตัวผู้ในฤดูผสมพันธุ์จะมีแต้มบนลำตัวชัดเจนเป็นสีส้มสด แต่ก็มีความเสี่ยงเป็นชนิดที่ใกล้จะสูญพันธุ์แล้ว
อีกทั้งยังเลี้ยงไว้เพื่อการศึกษาวิจัยในเรื่องสเต็มเซลล์ของแอกโซลอเติลด้วย
สนามกีฬากลางจังหวัดประจวบคีรีขันธ์

ชื่อสนาม

สนามกีฬาตั้งชื่อตามทะเลที่มีชื่อเสียงของจังหวัดได้แก่ อ่าวประจวบ, อ่าวมะนาว, และอ่าวน้อย
คชาภา ตันเจริญ

ประวัติ

คชาภา ตันเจริญ  เกิดเมื่อวันที่ 7 กันยายน พ.ศ. 2521 เป็นบุตรชายของนายสุชาติ ตันเจริญ กับนางศรีลาทิพย์ ฝั้นมีน้องชาย คือ นายศุภติชา ตันเจริญ (มดแดง) สำเร็จการศึกษาจากโรงเรียนอัสสัมชัญศรีราชา และโรงเรียนทิวไผ่งาม ระดับปริญญาตรี ด้านการบริหารการโรงแรม จากเมืองโอ๊คแลนด์ ประเทศนิวซีแลนด์
มดดำมีความสนิทสนมกับดาราชายหลายคน เช่น หนุ่ม กรรชัย และได้มีฉายาว่า มดดำคชาภาพญาเกย์ อีกด้วย